Ռեյնջեր-2

Ռեյնջեր-2, (), ԱՄՆ ՆԱՍԱ-ի Ռեյնջեր ծրագրի շրջանակներում իրականացված երկրորդ առաքելությունը, որով նախատեսվում էր փորձարկել սարքավորումները և գործընթացները, որոնք հետագայում պետք է կիրառվեին լուսնային և մոլորակային առաքելությունների ժամանակ, որպես երկրորդական նպատակ էր դրված հետազոտել տիեզերական միջավայրում առկա մասնիկների և դաշտերի բնույթը, ինչպես նաև հայտնաբերել Երկրին հետևող հնարավոր ջրածնի պոչը։ Արձակվել է 1961 թվականի նոյեմբերի 18-ին Քանավերալ տիեզերակայանից, Ատլաս ԼՎ-3 Աջենա-Բ կրող հրթիռով։ 

Կրող հրթիռի խափանման պատճառով կայանը կարողացավ հասնել միայն ցածր Երկրի ուղեծիր և կարողացավ իրականացնել միայն հետազոտությունների մի մասը։

Կայանի կառուցվածք
Կայանը կառուցված էր Բլոկ I հիմքի վրա, կառուցվածքը գրեթե ամբողջությամբ կրկնում էր Ռեյնջեր-1-ի կառուցվածքը՝ որը ներառում էր վեցանկյուն հիմք 1,5 մետր չափերով, որի վրա ամրացված էր ալյումինե հենարաններից բաղկացած 4 մետրանոց կոնաձև աշտարակ։ Արեգակնային վահանակների երկու թևերը ունեին 5,2 մետր երկարությունը և ամրացված էին հիմքին։ Հիմքի ներքևի մասում տեղադրված էր մեծ հզորության ուղղորդված ալեհավաք։ Հիմքի և աշտարակի վրա տեղադրված էին տիեզերանավի գիտական սարքավորումները։ Գիտական սարքավորումները ներառում էին՝ Լիմանի-ալֆա աստղադիտակ, մագնիսաչափ, էլեկտրաստատիկ անալիզատորներ, միջին էներգիայի միջակայքի մասնիկների տվիչներ, երկու աստղադիտակներ, տիեզերական ճառագայթների ինտեգրման իոնացման խցիկ, տիեզերական փոշու և արևային ռենտգենյան ճառագայթման տվիչներ։ հաշվիչներ. Այս կառուցվածքում նախատեսված չէին տեսախցիկներ կամ կայանի շարժումը կարգաբերոց շարժիչներ։

Թռիչք
«Ռեյնջեր-2» կայանը արձակվել է 1961 թվականի նոյեմբերի 18-ին Քանավերալ տիեզերակայանից, Ատլաս ԼՎ-3 Աջենա-Բ կրող հրթիռով։ Կրող հրթիռը նոր էր, և նրա գործարկումը ուներ առանձնահատկություններ՝ հրթիռի երկրորդ աստիճանը պետք է գործարկվեր երկու անգամ։ Առաջին անգամը պետք է դուրս բերեր կայանը ցածր Երկրի ուղեծիր, և երկրորդը պետք է հաղորդեր կայանին երկրորդ տիեզերական արագություն։ Սակայն երկրորդ անգամ Աջենա մոդուլի շարժիչները գործարկելուց մի քանի վայրկյան հետո շարժիչն անջատվեց առաջացնելով կայանի պտույտ։ Ի տարբերություն Ռեյնջեր 1-ի կայանը մնաց ավելի ցածր ուղեծրում և նրա հետ հնարավոր չեղավ կապ հաստատել։ Ընդամենը երկու օր հետո կատարելով Երկրի շուրջ 19 պտույտ կայանը մտավ մթնոլորտի խիտ հատվածներ և այրվեց։

Տես նաև 
 Լունա ծրագիր
 Սերվեյոր ծրագիր

Ծանոթագրություններ

Արտաքին հղումներ 
Space Flight Operations Memorandum - Ranger 2 (Post-flight Mission Analysis)
Lunar impact: A history of Project Ranger (PDF) 1977

Ռեյնջեր ծրագիր
1961 թվականին արձակված տիեզերանավեր